7 gewoontes wat julle verhouding sal versterk - Voelgoed
Tuis Voelgoed Artikels 7 gewoontes wat julle verhouding sal versterk
7 gewoontes wat julle verhouding sal versterk
Sit hierdie maand 'n week opsy en fokus op die sewe gewoontes wat verhoudingskenner Jennifer Good uiteensit. Laat Manlief dit saam met jou doen, en gesels oor die gevolgtrekkings waartoe julle oor julleself en mekaar gekom het.
Dag 1: Wees stil en luister
Dis so maklik om jou sê te sê en basta met die res. Ander van ons sit weer woorde in ons maats se monde, en luister nooit wat hulle werklik vir ons probeer sê nie. As jou man en jou verhouding vir jou belangrik is, is dit noodsaaklik dat jy begin stilbly en luister.
Dag 2: Verstaan en moenie oordeel nie
Jou maat is nie noodwendig presies wie jy wil hê hy moet wees nie, maar meeste van die tyd is hy presies wie jy nodig het. Koester hierdie gedagte wanneer dinge moeilik gaan.
Dag 3: Wees eerlik met jouself en jou maat
Nou is dit tyd om selfondersoek te doen. Hoe eerlik is jy oor jou rol in hierdie verhouding? Is jy regtig die beste vennoot vir hom wat jy kan wees? Miskien is jy 'n bietjie té krities of miskien druk jy nie jou behoeftes duidelik genoeg uit nie. Weet jy wat het hy van jou nodig? Wend jy 'n poging aan om hom te ondersteun? As jy weet wat jou rol in die verhouding is en hoe jy kan verbeter om ook die beste vrou vir hom te wees, kan baie struikelblokke uit die weg geruim word.
Dag 4: Vergewe en vergeet
As jy 'n ruk lank in 'n verhouding is, is dit onvermydelik dat daar al talle situasies was wat jou idee van 'n perfekte verhouding geskend het. Die enigste manier om terug te keer na hierdie "ideaal" is om te vergewe – nie net jou maat nie, maar ook jouself.
Om nie te vergewe nie hou jou vasgebind aan die verlede en belemmer jou toekoms. Gaan vandag deur al wrokke wat jy teen jouself of jou man koester en werk daaraan om daarvan ontslae te raak. Vergewe én vergeet!
Dag 5: Wees dankbaar en waardeer jou maat
Dag 6: Prys en komplimenteer
Na dankbaarheid kom prys. Gebruik al die gevoelens van dankbaarheid wat jy gister gevoel het en doen iets daarmee. Soek klein dingetjies omtrent jou man wat jy waardeer en maak seker hy weet dat hy goeie werk doen. Jy sal dalk ook weer dinge begin raaksien wat jy lankal as vanselfsprekend begin aanvaar het.
Mense reageer baie beter op positiewe terugvoer as op kritiek op hulle foute. Gee 'n slag iets moois terug aan jou man. Hy verdien dit!